Angela Merkelning partiya raisi lavozimidagi o‘rnini Kramp-Karrenbauer egalladi

Germaniyaning “Xristian-demokratik ittifoqi” partiyasi yangi raisni sayladi. Mazkur lavozimni 18 yil egallab kelgan Angela Merkel o‘rnini Annegret Kramp-Karrenbauer egallaydi. Ushbu qaror 7-dekabr kuni Gamburgda partiya syezdida qabul qilindi, deb yozadi Reuters.

Partiyaning bosh kotibi va Saar yeri sobiq bosh vaziri lavozim uchun kurashda XDI fraksiyasi va Xristian-sotsial ittifoqining bundestagdagi sobiq rahbari Fridrix Mersni ortda qoldirdi. Ular tegishli ravishda 517 va 482 tadan ovoz oldi. Asosiy nomzodlardan uchinchisi — sog‘liqni saqlash vaziri Yens Shpanning nomzodi ovoz berishning birinchi raundidan so‘ng chiqib ketdi.
Syezdda jami 1 001 nafar delegat ishtirok etadi. XDI raisi saylovlari anonim tarzda o‘tkaziladi. Birinchi turdagi g‘alaba uchun nomzod mutloq ko‘pchilik ovozni to‘plashi lozim. Aks holda ikki nomzod ishtirokida ikkinchi tur o‘tkaziladi.